Priekšlikums PADOMES ĪSTENOŠANAS LĒMUMS, ar ko Luksemburgai atļauj piemērot īpašu pasākumu, atkāpjoties no 285. panta Padomes Direktīvā 2006/112/EK par kopējo pievienotās vērtības nodokļa sistēmu /* COM/2013/0608 final - 2013/0296 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar 395. panta 1. punktu Padomes 2006. gada 28. novembra Direktīvā 2006/112/EK[1] par kopējo pievienotās vērtības nodokļa sistēmu Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas, nolūkā vienkāršot nodokļa iekasēšanas procedūru vai novērst noteiktu veidu nodokļa nemaksāšanu vai izvairīšanos no nodokļa maksāšanas. Ar vēstuli, kas Komisijā reģistrēta 2012. gada 24. oktobrī, Luksemburga pieprasīja atļauju pasākumam, ar ko atkāpjas no Direktīvas 2006/112/EK 285. panta, ļaujot tai atbrīvot no PVN tos nodokļa maksātājus, kuru gada apgrozījums nav lielāks par EUR 25 000. Saskaņā ar Direktīvas 2006/112/EK 395. panta 2. punktu Komisija ar 2012. gada 9. novembra vēstuli informēja pārējās dalībvalstis par Luksemburgas pieprasījumu. Komisija 2012. gada 12. novembra vēstulē paziņoja Luksemburgai, ka tās rīcībā ir visa vajadzīgā informācija, lai izvērtētu pieprasījumu. Vispārīgais konteksts Direktīvas 2006/112/EK XII sadaļas 1. nodaļā dalībvalstīm paredzēta iespēja mazajiem uzņēmumiem piemērot īpašas shēmas, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par tā veiktajām piegādēm un līdz ar to šāds nodokļa maksātājs nevar atgūt PVN par saviem pirkumiem. Saskaņā ar Direktīvas 2006/112/EK 285. panta pirmo daļu dalībvalstis, kuras nav izmantojušas Direktīvas 67/228/EEK 14. pantā paredzēto izvēles iespēju ieviest atbrīvojumus vai diferencētus nodokļa atvieglojumus, var atbrīvot no nodokļa tādus nodokļa maksātājus, kuru gada apgrozījums nav lielāks par EUR 5000 vai līdzvērtīgu summu valsts valūtā. Saskaņā ar Direktīvas 2006/112/EK 285. panta otro daļu minētās dalībvalstis var arī piešķirt diferencētus nodokļa atvieglojumus nodokļa maksātājiem, kuru gada apgrozījums pārsniedz dalībvalstu noteikto robežvērtību šo atvieglojumu piemērošanai. Saskaņā ar Komisijai iesniegto informāciju Luksemburga patlaban atbrīvo no PVN nodokļa maksātājus, kuru gada apgrozījums nav lielāks par EUR 10 000. Turklāt Luksemburga informēja Komisiju, ka tā izmanto izvēles iespēju saskaņā ar Direktīvas 2006/112/EK 285. panta otro daļu, piešķirot diferencētus nodokļa atvieglojumus nodokļa maksātājiem, kuru gada apgrozījums ir no EUR 10 000 līdz EUR 25 000. Luksemburga vēlas piemērot apgrozījuma robežvērtību EUR 25 000 attiecībā uz atbrīvojuma shēmu mazajiem uzņēmumiem, vienlaikus atceļot diferencētus nodokļa atvieglojumus. Luksemburga uzskata, ka, ievērojot ekonomikas atveseļošanas plāna elementus, un lai ņemtu vērā naudas vērtības samazināšanos kopš atbrīvojuma shēmas ieviešanas Luksemburgā, atbrīvojuma shēmas pašreizējās robežvērtības paaugstināšana mazajiem uzņēmumiem līdz EUR 25 000 ļautu būtiski atvieglot PVN administratīvo slogu uzņēmumiem ar mazu apgrozījumu un veicināt jaunu iespēju radīšanu šiem uzņēmumiem. Saskaņā ar Luksemburgas viedokli paaugstinātas atbrīvojuma robežvērtības izmantošana ir lietderīga, lai vienkāršotu PVN sistēmu mazajiem uzņēmumiem, ievērojami samazinot slogu tiem uzņēmumiem, kas var pretendēt uz šo shēmu, atbrīvojot tos no daudziem ar PVN saistītiem pienākumiem, kuri tiem uzlikti saskaņā ar parasto PVN režīmu. Turklāt ierosinātajam pasākumam būtu papildu ietekme tiktu samazināts administratīvais slogs uzņēmumiem, uz kuriem patlaban attiecas diferencētu nodokļa atvieglojumu shēma, kas vienlaikus tiks atcelta. Minētās sistēmas izmantošana nodokļa maksātājiem būtu fakultatīva. Luksemburgas iestādes uzskata, ka ierosinātajam īpašajam pasākumam būtu tikai maznozīmīga ietekme uz iekasēto PVN ieņēmumu kopējo summu (ne vairāk kā 0,10 %). Spēkā esošie noteikumi priekšlikuma jomā Komisija 2004. gadā izteica priekšlikumu cita starpā līdz EUR 100 000 paaugstināt gada apgrozījuma robežvērtību, kuru dalībvalstis var piemērot (COM(2004) 728 galīgā redakcija[2]), atbrīvojot nodokļa maksātājus no PVN. Minēto priekšlikumu joprojām izskata Padomē. Komisija uzskata, ka vidējā termiņā minētā priekšlikuma pieņemšana būtu piemērotāks risinājums par nestrukturētu pieeju, kas balstās uz atsevišķām atkāpēm. Tādēļ Komisija aicina Padomi atsākt sarunas par minēto priekšlikumu. Atbilstība pārējiem ES politikas virzieniem un mērķiem Neattiecas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Padomes lēmuma priekšlikuma mērķis ir piemērot vienkāršošanas pasākumu, ar ko atceļ daudzus PVN pienākumus uzņēmumiem, kuru darbības gada apgrozījums nav lielāks par EUR 25 000, un tādējādi tam ir iespējama pozitīva ietekme. Šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Priekšlikuma mērķis ir atļaut Luksemburgai piemērot vienkāršošanas pasākumu, atkāpjoties no Direktīvas 2006/112/EK 285. panta, lai varētu piešķirt atbrīvojumu no PVN nodokļa maksātājiem, kuru gada apgrozījums nav lielāks par EUR 25 000. Nodokļa maksātājiem aizvien būs iespēja izvēlēties parasto PVN režīmu. Juridiskais pamats Padomes Direktīvas 2006/112/EK 395. pants. Subsidiaritātes princips Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu, jo šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus. Tā kā atkāpes piemērošanas joma ir šaura, īpašais pasākums ir proporcionāls izvirzītajam mērķim. Juridisko instrumentu izvēle Ierosinātais juridiskais instruments: Padomes lēmums. Citi instrumenti nebūtu piemēroti šādu iemeslu dēļ: saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes vienprātīgu lēmumu pēc Komisijas priekšlikuma. Padomes lēmums ir vispiemērotākais instruments, jo to var adresēt atsevišķai dalībvalstij. 4. IETEKME UZ BUDŽETU Priekšlikumam nebūs negatīvas ietekmes uz Savienības pašu resursiem no PVN, jo Luksemburga veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 6. pantu. 5. IZVĒLES ELEMENTI Priekšlikumā ir iekļauta turpināmības klauzula. 2013/0296 (NLE) Priekšlikums PADOMES ĪSTENOŠANAS LĒMUMS, ar ko Luksemburgai atļauj piemērot īpašu pasākumu, atkāpjoties no 285. panta Padomes Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[3] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Ar vēstuli, kas Komisijā reģistrēta 2012. gada 24. oktobrī, Luksemburga pieprasīja atļauju pasākumam, ar ko atkāpjas no Direktīvas 2006/112/EK 285. panta, ļaujot tai piemērot atbrīvojumu no PVN tiem nodokļa maksātājiem, kuru gada apgrozījums nav lielāks par EUR 25 000. Ar tādu pasākumu minētie nodokļa maksātāji būtu atbrīvoti no dažiem vai visiem pienākumiem attiecībā uz PVN, kuri minēti Direktīvas 2006/112/EK XI sadaļas 2.–6. nodaļā. (2) Saskaņā ar Direktīvas 2006/112/EK 395. panta 2. punktu Komisija 2012. gada 9. novembra vēstulē informēja pārējās dalībvalstis par Luksemburgas pieprasījumu. Komisija 2012. gada 12. novembra vēstulē paziņoja Luksemburgai, ka tās rīcībā ir visa informācija, kas vajadzīga, lai izvērtētu pieprasījumu. (3) Saskaņā ar Direktīvas 2006/112/EK 285. pantu dalībvalstis, kuras nav izmantojušas izvēles iespēju, kas paredzēta 14. pantā Padomes 1967. gada 11. aprīļa Otrajā Direktīvā 67/228/EEK par to, kā saskaņojami dalībvalstu tiesību akti par apgrozījuma nodokļiem Kopējās pievienotās vērtības nodokļu sistēmas struktūra un piemērošanas kārtība[4], var atbrīvot no PVN tādus nodokļa maksātājus, kuru gada apgrozījums nav lielāks par EUR 5000 vai līdzvērtīgu summu valsts valūtā, un var arī piešķirt diferencētus nodokļa atvieglojumus nodokļa maksātājiem, kuru gada apgrozījums pārsniedz dalībvalstu noteikto robežvērtību šo atbrīvojumu piemērošanai. (4) Luksemburga ir informējusi Komisiju, ka tā patlaban atbrīvo no PVN nodokļa maksātājus, kuru gada apgrozījums nav lielāks par EUR 10 000, un ka tā izmanto izvēles iespēju, piešķirot diferencētus nodokļa atvieglojumus nodokļa maksātājiem, kuru gada apgrozījums ir no EUR 10 000 līdz EUR 25 000. Luksemburga ir pieprasījusi atļauju atkāpes veidā atbrīvot no PVN nodokļa maksātājus, kuru gada apgrozījums nav lielāks par EUR 25 000. (5) Augstāka robežvērtība īpašajā režīmā ir vienkāršošanas pasākums, jo tā var ievērojami samazināt mazo uzņēmumu PVN pienākumus un ļaut Luksemburgai pārtraukt piemērot diferencētu nodokļa atvieglojumu shēmu, kas rada slogu uzņēmumiem. Nodokļa maksātājiem aizvien būs iespēja izvēlēties parasto PVN režīmu. (6) Komisija 2004. gada 29. oktobra priekšlikumā direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības[5], iekļāva noteikumus, kuru mērķis ir atļaut dalībvalstīm paaugstināt PVN atbrīvojuma shēmai piemērojamo gada apgrozījuma robežvērtību līdz EUR 100 000 vai līdz šīs summas ekvivalentam valsts valūtā, paredzot iespēju šo robežvērtību katru gadu atjaunināt. Šis lēmums atbilst minētajam priekšlikumam. (7) Atkāpei būs tikai nenozīmīga ietekme uz galapatēriņa posmā iekasētā nodokļa kopējo summu, un tai nebūs negatīvas ietekmes uz Savienības pašu resursiem, ko veido pievienotās vērtības nodoklis, IR PIEŅĒMUSI ŠO LĒMUMU. 1. pants Atkāpjoties no Direktīvas 2006/112/EK 285. panta, Luksemburgai ir atļauts atbrīvot no PVN nodokļa maksātājus, kuru gada apgrozījums nav lielāks par EUR 25 000. 2. pants Šis lēmums stājas spēkā tā paziņošanas dienā. Šo lēmumu piemēro līdz dienai, kad stājas spēkā Savienības noteikumi, ar ko groza gada apgrozījuma summu robežvērtības, līdz kurām nodokļa maksātāji var saņemt atbrīvojumu no PVN, vai līdz 2016. gada 31. decembrim atkarībā no tā, kurš termiņš ir agrāk. 3. pants Šis lēmums ir adresēts Luksemburgas Lielhercogistei. Briselē, Padomes vārdā — priekšsēdētājs [1] OV L 347, 11.12.2006., 1. lpp. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:LV:PDF [3] OV L 347, 11.12.2006., 1. lpp. [4] OV 71, 14.4.1967., 1303./67. lpp. [5] COM(2004) 728 galīgā redakcija.